# ดิไอคอนกรุ๊ป
บริษัท ดิไอคอนกรุ๊ป จำกัด  เป็นบริษัทประกอบธุรกิจจัดจำหน่ายผลิตภัณฑ์รูปแบบขายตรงทางออนไลน์ในประเทศไทย ก่อตั้งเมื่อวันที่ 1 มิถุนายน พ.ศ. 2561 โดยมี วรัตน์พล วรัทย์วรกุล (พอล) เป็นผู้ก่อตั้ง ผู้ถือหุ้นใหญ่ ประธานกรรมการ และประธานเจ้าหน้าที่บริหาร ปัจจุบันประกอบธุรกิจการขายตรง โดยจำหน่ายอาหารเสริมเพื่อสุขภาพและความงามผ่านตัวแทนจำหน่าย

ในปี พ.ศ. 2567 ดิไอคอนกรุ๊ปถูกวิพากษ์วิจารณ์อย่างกว้างขวางจากการหลอกลวงให้ประชาชนมาร่วมลงทุน และกลายเป็นคดีความเกิดขึ้น โดยกรรชัย กำเนิดพลอย ได้รับเรื่องจากผู้เสียหายมาตั้งแต่วันที่ 5 ตุลาคม และเปิดเผยเรื่องนี้ในอีกสองวันถัดมา

 ประวัติ 
ดิไอคอนกรุ๊ปก่อตั้งโดย วรัตน์พล วรัทย์วรกุล (พอล) นักธุรกิจขายตรงซึ่งเคยขายกระเบื้องผ่านออนไลน์มาก่อน โดยจดทะเบียนจัดตั้งเมื่อวันที่ 1 มิถุนายน พ.ศ. 2561 ด้วยทุนจดทะเบียน 1,000,000 บาท ก่อนเพิ่มทุนจดทะเบียนเป็น 50,000,000 บาท เมื่อวันที่ 9 ธันวาคม พ.ศ. 2563 มีสำนักงานใหญ่อยู่ที่เลขที่ 165/42-46 ถนนรามอินทรา แขวงอนุสาวรีย์ เขตบางเขน กรุงเทพมหานคร

ดิไอคอนกรุ๊ปเริ่มจำหน่ายสินค้าตัวแรก คืออาหารเสริม Boom Collagen ซึ่งจำหน่ายได้เป็นจำนวนมากในช่วงการระบาดทั่วของโควิด-19 ต่อมาจึงจำหน่ายผลิตภัณฑ์อาหารเสริมอื่น ๆ โดยใช้ตราสินค้า Boom และต่อมาได้ต่อยอดออกไปจำหน่ายเครื่องสำอาง และผลิตภัณฑ์เสริมความงามอื่น ๆ เป็นจำนวนมาก

ดิไอคอนกรุ๊ปใช้กลยุทธ์ในการจำหน่ายสินค้าหลายประการ เช่น จำหน่ายสินค้าผ่านตัวแทนจำหน่ายโดยที่ไม่ต้องสต๊อกสินค้าไว้เอง (Dropship) และเปิดสอนการขายออนไลน์ให้แก่ตัวแทนจำหน่ายและผู้ที่สนใจ รวมถึงการนำศิลปิน นักแสดง หรือบุคคลที่มีชื่อเสียงในวงการบันเทิง มาดำรงตำแหน่งต่าง ๆ ในดิไอคอนกรุ๊ป เช่น กันต์ กันตถาวร ประธานเจ้าหน้าที่การตลาด, พีชญา วัฒนามนตรี (มีน) ประธานเจ้าหน้าที่การสื่อสาร และ ยุรนันท์ ภมรมนตรี (แซม) ประธานเจ้าหน้าที่การวิจัย หรือเป็นพรีเซ็นเตอร์ให้กับสินค้าในเครือ เช่น พิชัย จาวลา ศรัณย์รัชต์ ดีน มณีนุช เสมรสุต ธีรเทพ วิโนทัย วราวุธ โพธิ์ยิ้ม ปกรณ์ ฉัตรบริรักษ์ (บอย) และ ปกรณ์ ลัม (โดม) รวมถึงพระเมธีวชิโรดม (วุฒิชัย วชิรเมธี) เป็นต้น

ในช่วง 5 ปีแรก ดิไอคอนกรุ๊ปมีรายได้รวมทั้งหมดมากกว่า 10,000 ล้านบาท และมีรายได้มากที่สุดที่ 4,950,055,693.44 บาท ในปี พ.ศ. 2564

 รายชื่อผู้ถือหุ้นใหญ่ 
 ข้อมูล ณ วันที่ 9 ตุลาคม พ.ศ. 2567

 ลำดับที่  รายชื่อผู้ถือหุ้น  สัดส่วนการถือหุ้น 1  วรัตน์พล วรัทย์วรกุล  75% 2  จินดา แซ่ก๊อก  21% 3  ปัญจรัศม์ กนกรักษ์ธนพร  4%

 ธุรกิจในเครือ 
ดิไอคอนกรุ๊ปมีบริษัทย่อยและบริษัทร่วมที่ถือหุ้น ดังนี้
 บริษัท ดิไอคอนการบัญชี จำกัด (ถือหุ้น 50%) ประกอบธุรกิจเกี่ยวกับการบัญชี
 บริษัท ดิ ไอคอน เวลเนส จำกัด (ถือหุ้น 99.98%) ประกอบธุรกิจคลินิกโรคเฉพาะทาง
 บริษัท เฟรนด์ชิป ฟูลฟิลเม้นท์ จำกัด (ถือหุ้น 33%) ประกอบธุรกิจขนส่งและขนถ่ายสินค้า

 คดีความ 

คดีดิไอคอนกรุ๊ป เป็นคดีที่มีการกล่าวหาบริษัทว่ามีพฤติกรรมหลอกชักชวนให้ประชาชนมาร่วมลงทุน แต่สุดท้ายกลับไม่ดำเนินการตามที่ตกลงไว้ โดยกรรชัย กำเนิดพลอย เริ่มเปิดเผยเรื่องนี้ในช่วงต้นเดือนตุลาคม พ.ศ. 2567 คดีนี้มีความเกี่ยวข้องกับนักแสดงและผู้มีชื่อเสียงชาวไทยจำนวนหนึ่ง โดยเมื่อวันที่ 16 ตุลาคม พ.ศ. 2567 ศาลได้ออกหมายจับผู้กระทำความผิดในคดีนี้จำนวน 18 คน ได้แก่ 
 นายกันต์ กันตถาวร 
 นายจิรวัฒน์ แสงภักดี 
 นายเชษฐ์ณภัฎ อภิพัฒนากานต์ 
 น.ส.เสาวภา วงษ์สาขา 
 น.ส.กนกธร ปูรณะสุคนธ์ 
 นายกลด เศรษฐนันท์ 
 นายวรัตน์พล วรัทย์วรกุล 
 น.ส.ปัญจรัศม์ กนกรักษ์ธนพร 
 นายฐานานนท์ หิรัญไชยวรรณ 
 น.ส.นัฐปสรณ์ ฉัตรธนสรณ์ 
 น.ส.ญาสิกัญจณ์ เอกชิสนุพงศ์ 
 นายนันท์ธรัฐ เชาวนปรีชา 
 นายธวิณทร์ภัส ภูพัฒนรินทร์ 
 นายหัสยานนท์ เอกชิสนุพงศ์ 
 นายยุรนันท์ ภมรมนตรี 
 น.ส.พีชญา วัฒนามนตรี 
 นางวิไลลักษณ์ เจ็งสุวรรณ 
 นายธนะโรจน์ ธิติจริยาวัชร์ 
ตำรวจสามารถจับกุมได้ทั้งหมดในวันเดียวกัน อีกทั้งสำนักงานคณะกรรมการคุ้มครองผู้บริโภค (สคบ.) ยังมีการพิจารณาเพิกถอนรางวัลที่เคยมอบให้บริษัทดังกล่าว